91 किलो गांजा के साथ दो गिरफ्तार, कार भी जब्त
ओडिशा से जगदलपुर होकर धमतरी के रास्ते गांजा ले जा रहे दो युवकों को महंगी कार समेत क्राइम ब्रांच ने दबोच लिया। आरोपियों के पास से 91 किलो गांजा व 10 लाख की कार जब्त की गई।
2 मार्च को क्राइम ब्रांच को सूचना मिली कि जगदलपुर से कार में गांजा लेकर 2 युवक निकले हैं। इसके बाद टीम ने सांकरा रेलवे क्रासिंग के पास घेराबंदी की। इस दौरान वहां पहुंची टाटा मांजा कार क्रमांक डब्ल्यूबी 22 यू 0348 को रोककर तलाशी ली गई, तब पीछे वाली सीट के नीचे प्लास्टिक की सफेद बोरी दिखी।
इसकी जांच करने पर 27 पैकेट गांजा बरामद हुआ। युवकों ने बताया कि वे ओडिशा के बोरीगुमा क्षेत्र से गांजा लेकर पटना बिहार जा रहे थे। यह माल संतोष सिंह का था।
एनडीपीएस एक्ट के तहत कार्रवाई : आरोपी रिंकू कुमार (31) पिता रमेश प्रसाद बिस्कोमान काॅलोनी थाना आलमगंज जिला बिहार व नकुल सिंह (24) पिता हरेराम सिंह राजपूत मथुरापुर थाना कोईलवार जिला भोजपुर बिहार के निवासी हैं। जब्त गांजे व कार की कीमत 25 लाख रुपए है। दोनों को एनडीपीएस एक्ट की धारा 20 (ख) के तहत गिरफ्तार कर न्यायिक रिमांड पर जेल भेज दिया गया है।
धमतरी। गांजे के साथ पकड़े गए दो युवक और उनसे जब्त कार।
hin_Deva hin_Deva hin_Deva hin_Deva bho_Deva hin_Deva